### KREDSINFORMATION

# *April 2018.*

***Tak for en god generalforsamling. Det var rigtig dejligt at se så mange medlemmer.***

***Vi havde en god debat om vores udtalelser og vedtagelse. Det er dejligt at være formand for så mange engagerede medlemmer.***

***Per Brinckmann***

***Formand Lejre Lærerforening***

Konflikt

Lokalaftalen

Kredskontoret

Ny kontingentsats

EU-dataforordningen

Påskeferien

**Konflikt**

Der er ikke konflikt endnu. Det skal vi huske på. Der forhandles stadig i forligsinstitutionen, og forligsmanden har mulighed for at udsætte konflikten.

Arbejdsgiverne har varslet lockout for alle skoler i Lejre Kommune, undtaget Firkløverskolen, og I-klasserækken på Osted skole

Hvis det kommer til konflikt, vil kredsen hurtigt indkalde til medlemsmøde/konfliktmøde for alle som er omfattet af konflikten.

Der er mange spørgsmål som presser sig på, og Lejre Kommune har oprettet en mailadresse til spørgsmål om konflikten. Ok18@lejre.dk

Spørgsmålene skal gå på det generelle plan.

Kredsen anbefaler, at I søger rådgivning hos os og ikke Lejre Kommune.

Det bliver primært på faglig klubmøderne, at I skal planlægge aktiviteter, evt. blokader mm. Jeg håber mange vil bakke op om møderne. Det er vigtigt at vi står sammen. Lige efter påske vil der blive afholdt klubmøder, hvad enten der er konflikt eller ej. Såfremt der kommer en aftale, skal I naturligvis orienteres om indholdet og kredsstyrelsen anbefaling til aftalen.

Kredsstyrelsen vil meget hurtigt tage stilling til, hvilke aktiviteter vi vil lave og deltage i. I kommer ikke til at stå i gule/grønne veste.

Vi skal huske, at lærerne ikke er alene denne gang. Vi er sammen med mange andre i Lejre Kommune

**Lokalaftale**

I forbindelse med forhandlinger om lokalaftale, har vi talt med Lejre Kommune om prøveaftalen for afvikling af afgangsprøver – udtræksfag, og censorat.

Aftalen er ikke færdig, men vi har aftalt, at skemaet for skoleåret 2018/19, står i 40 uger. Det betyder, at afgangsprøvelærerne ikke bliver ”blanket” i prøveperioden.

Aftalen kommer til at gælde fra skoleåret 2018/19. For afgangsprøverne i 2018 vil der ikke blive lavet de store ændringer.

Når aftalen er forhandlet færdig, vil den blive sendt til TR

**Kredskontoret**

På generalforsamlingen blev Jeppe Jensen valgt til næstformand i Lejre Lærerforening. Jeppe begynder d. 1. april. Anne og jeg glæder os til samarbejdet med Jeppe

Jeppe vil få ferie, løn og hjemmeside som sagsområder i resten af skoleåret.

Jeppe vil være lønsagsbehandler på, **Hvalsø, Allerslev og Osted Skole**. Per vil have personsagerne på skolerne.

Anne vil have løn og personsager på **Kirke Saaby** og **Kirke Hyllinge Skole**

Per er løn- og personsagsbehandler på **Firkløverskolen, Trællerupskolen, og Bramsnæsvigskolen**

**Ny kontingentsats**

På generalforsamlingen besluttede vi at pris-og lønfremskrive kontingentet med 1% pr. 1.4. for fraktion 1 og 2 (lærere og børnehaveklasseledere). Det betyder, at kontingentet til Danmarks Lærerforening stiger med 4 kr. til 559 kr.

**EU-dataforordningen**

Pr. 25. maj træder EU-databeskyttelsesforordning i kraft. Det har stor betydning for lærere og børnehaveklasseledere. I skal til at tænke helt anderledes, når I opretter dokumenter, elevbeskrivelser og underretninger på eleverne.

Der er 2 hovedprincipper i forordningen:

Need to have

Need to know

Det betyder kort fortalt, at man skal have en grund til at have- og opbevare informationer, som er personfølsomme, og personhenførbare. Det er ikke en gyldig grund at skulle bruge oplysningerne om xx-måneder eller yy-uger/dage.

Vi har drøftet dataforordningen i HU, og I vil modtage informationer fra Lejre Kommune. I vil også blive tilbudt kurser i brug af nye journaliseringssystemer.

**Kredskontoret i påskeferien**

Kredskontoret holder lukket i hele uge 13, men du kan ringe til os mandag til onsdag mellem 10-13

Mails vil blive besvaret i begrænset omfang.

**Hvis du skal på pension**

Når du går på pension, skal du selv gøre kredsen opmærksom på det, hvis du vil overføres til fraktion 4. Du kan sende kredskontoret en mail på 042@dlf.org eller ringe til Anne på kontoret mandag eller torsdag. Reduceringen af dit kontingent sker først, når du er overført og kan ikke laves med tilbagevirkende kraft. Kontingentet for pensionister udgør pt. 106 kr. pr. måned og opkræves helårligt.

**Sådan hjælper Danmarks Lærerforening i tilfælde af arbejdsskade.**

Arbejdsskader skal anmeldes hurtigst muligt.

Din arbejdsmiljørepræsentant kan hjælpe dig med at anmelde skaden til myndighederne, og Danmarks Lærerforening kan hjælpe med sagsbehandlingen

Det er vigtigt, at arbejdsskader anmeldes til rette myndigheder og indenfor givne frister. Vær opmærksom på, at du i sidste ende selv er ansvarlig for, at det sker. Er der praktiske problemer med anmeldelsen, kan du få hjælp af dinarbejdsmiljø- eller tillidsrepræsentant eller af din lokale lærerkreds. Foreningen centralt kan yde bistand, hvis du fører sag om erstatning.

Har du brug for at vide mere, kan du kontakte Lejre Lærerforening eller læse mere på foreningens hjemmeside.

**Sådan sender du sagen til Danmarks Lærerforening**

Når arbejdsskaden er anmeldt, kan du inddrage foreningen i sagen, hvis du ønsker det. For at inddrage foreningen skal du henvende dig til din lokale kreds, som kan rådgive dig om spørgsmål om anmeldelse til Arbejdsskadestyrelsen, behandlingsudgifter mm.

Den allerførste, som du skal kontakte er arbejdsmiljørepræsentanten, der ligger inde med de relevante papirer.